Għaqal u sens komun Teħodhiex ma' bniedem b'saħħtu, li ma tmurx tiġi f'idejh. Ara li ma tħaqqaqhiex ma' bniedem għani, li ma jmurx juża ġidu kontrik; għax id-deheb wassal ħafna għat-telfien, u xaqleb saħansitra qlub is-slaten. Teħodhiex ma' bniedem lablabi, u twaddabx ħatab fin-nar tiegħu. Tiċċajtax ma' wieħed imrobbi ħażin, li ma jmorrux jiġu mżebilħa missirijietek. Tbaxxix il-bniedem niedem minn dnubietu; ftakar li lkoll kemm aħna ħaqqna l-kastig. Iżżeblaħx bniedem fi xjuħitu għax ħafna minna għad jixjieħu. Tifraħx b'mewt ħaddieħor; ftakar li lkoll kemm aħna għad nintemmu. It-tradizzjoni Twarrabx minn kliem l-għorrief, u kun midħla tal-qwiel tagħhom, għax mingħandhom tikseb it-tagħlim, u ssir taf taqdi lill-kbarat. Tonqosx tagħti kas ta' kliem ix-xjuħ, għax huma wkoll tgħallmu mingħand missirijiethom; mingħandhom titgħallem tkun bil-għaqal, u meta jenħtieġ tkun tista' tagħti tweġiba. L-għaqal Tqabbadx il-faħam tal-midneb, li ma tmurx tinħaraq bin-nar tal-ħuġġieġa tiegħu. Twarrabx minn quddiem bniedem kiesaħ, li ma jmurx jonsbok u jaqbdek fi kliemek. Tislifx lil min hu aktar b'saħħtu minnek, u jekk tisilfu, għodd flusek b'mitlufa. Twigħedx bħala rahan aktar milli tista', u jekk twiegħed, qis ruħek imdejjen. Ittallax imħallef il-qorti, għax isir ħaqq minnu skont il-ġieħ li għandu. Timxix fit-triq ma' bniedem prużuntuż, li ma jmurx ikun ta' piż għalik; għax hu jagħmel dak li tgħidlu rasu, u minħabba l-bluha tiegħu tintilef miegħu. Teħodhiex ma' bniedem li jitlagħlu, u taqsamx id-deżert miegħu, għax għalih id-demm qisu xejn, u fejn ma ssibx għajnuna jħebb għalik. Tiħux parir mingħand min hu bla moħħ, għax m'għandux ħila jżomm sigriet. Quddiem barrani tagħmel xejn li għandu jinżamm moħbi, għax ma tafx x'jaqbad ixerred. Tiftaħx qalbek ma' min ġie ġie; tistenniex li dan se jġiblek ir-risq.